Kocea 4
Da pa Rwot i kom Icrael
1Wuwiny lok pa Rwot, wun jo Icrael;
pien Rwot tye ki da i kom jo ma bedo i lobo man;
pien ada pe, mar pe, ki ŋec mo i kom Lubaŋa bene pe i lobo.
2Gin ma tye en aye kwon, goba,
nek, kwalo kwo ki timo abor;
3Pi meno lobo tye ka kumo,
jo ducu ma bedo iye komgi oloc woko,
ki lee tim bene,
kacel ki winyo me polo;
wa rec me nam bene guto woko.
4Ento dano mo pe okel lok me da,
dano mo pe odot lawote
pien in aye ŋat ma ada kwede, in ajwaka.
5Ibitwomme dyeceŋ,
lanebi bene bitwomme kwedi, dyewor,
dok abineko meni woko.
6Jona gitye ka to pi ŋecgi manok,
pien in ikwero bedo ki ŋec,
omiyo akwero ni pe ibed ajwakana.
In wii owil woko i kom cik pa
Lubaŋani, an bene wiya biwil woko i kom litinoni.
7Ka wei ajwagi omedde mapol,
ci gimedde ki bali koma;
abiloko deyogi doko me lewic.
8Giloko bal pa jona doko camgi,
kun cwinygi yom kom roc pa jona.
9Abimiyo ajwagi bedo calo dano ata;
abiketo can ikomgi pi kitgi,
abiculogi pi timgi.
10Gibicam, ento pe gibiyeŋ;
gibitimo kwele, ento pe gibinya;
pien guweko Rwot woko,
pi miyo kwogi i tim kwele.
11Koŋo vino ki koŋo vino maliŋonc,
rwenyo tam pa dano.
12Jona gicito ka penyo dog kac,
odoogi aye nyuto botgi lok.
Pien cwiny me kwele omiyo guŋak woko,
omiyo guweko Lubaŋagi pi timo tim kwele.
13Gitumo gitum malo i wi godi,
giwaŋo gitumgi i wi cere malo,
i te kworo, atega ki olwedo,
pien tipogi ber.
Pi meno mumiyo anyirawu gitimo kwele,
ki anyira gerwu gitimo abor.
14Pe abiketo can i kom anyirawu ka gitimo kwele,
kadi i kom anyira gerwu ka: gitimo abor;
pien co kikomgi gitye ka nywako yo ki lukwele,
dok gitumo gitum-gu kacel ki malaya me ot jogi.
Rok ma pe giniaŋ, pinygi bito woko.
15Kadi bed in, Icrael, itimo kwele, pe Juda odok labal.
Pe wudony i Gilgal,
pe wuwot i Bet-awen,
pe bene wukwoŋ ni, “Macalo Rwot tye ma kwo-ni.”
16Icrael bene lapele; calo roya ma lapele,
Rwot tika kombeddi twero pitogi,
macalo latin romo ma gikwayo i olet malac-ci?
17Epraim oribbe ki cal jogi,
wek doŋ obed gire.
18Gin lwak ma lumero, komgi mit ka timo kwele;
gimaro lewic makato deyogi.
19Yamo oboyogi woko i bwome,
lewic bimakogi pi keno tyergi.